
Kapittel 1

«Skal du virkelig ha regnjakken på deg?» spurte hun.

Herkules Persson så på cruiseskipets iherdige aktivitetsleder Sarah Parker og nikket kort.

«Men solen skinner jo?» fortsatte hun.

Latteren hennes kvitret som vanlig, og hun så betydningsfullt opp på himmelen.

«Værvarslingen sier at det er tyve prosent sjanse for regn», sa Herkules og holdt plastmappen hardt i hånden.

«Men tjue prosent er jo så lite», sa Sarah.

«Likevel kommer jeg til å bli hundre prosent våt dersom det er riktig.»

«Herkules, du er så morsom! Hvis du tar på deg regnjakken, kommer det garantert til å bli strålende sol hele tiden.»

Han ville gjerne fortelle henne at meteorologi ikke fungerte på den måten. At hans valg av påkledning verken kunne påvirke høytrykk eller lavtrykk. Med mindre man tok hensyn til sommerfugleffekten – at en sommerfugl som slo med vingene på den andre siden av jordkloden kunne ha en knapt målbar påvirkning på luftstrømmene, men at dette til slutt forårsaket at en storm traff Herkules’ hjemby Luleå og fikk det til å sprute regn opp i nesen på ham. Han ville definitivt måtte regne på saken, før han meddelte hvorvidt Sarah Parker hadde rett i sin tilsynelatende uvitenskapelige teori.

«Herkules?» avbrøt Sarah. «Jeg hører ikke når du mumler.»

«Jeg regner på saken», forklarte han, fremdeles med mumlende stemme og fjern i blikket.

«Hva kom du frem til?»

«At jeg med min gule regnjakke ikke er en sommerfugl. Men at den mørke skyen i stedet gir meg en indikasjon.»

Sarah snudde seg og kikket opp på den klarblå himmelen. Hun speidet i samme retning som Herkules’ finger pekte, men det virket likevel ikke som hun så den millimeterstore prikken Herkules hadde oppdaget i horisonten.

Selv om det bare var tyve prosent sjanse for regn, ville han helst slippe å måtte romstere i ryggsekken som var så ryddig, eller i kofferten på hjul som han hadde fylt med klesskift for alle eventualiteter. Han gikk heller med regnjakke til ingen nytte.

«Men, Herkules! Det kommer ikke til å regne! Ikke når vi skal gjøre England, mitt elskede hjemland. Da bys det på strålende sol og en lang rekke hyggelige opplevelser.»

Herkules rynket brynene og betraktet Sarah nøye der hun sto i sin vanlige gule t-skjorte, den mest markante fargeklatten i den ellers så grå havnen der de hadde lagt til. Noe i det hun sa hadde fått varselklokkene til å ringe i hans indre. Men ikke med et eneste ansiktsuttrykk røpet hun noe som bekreftet hans hurtig utviklede mistanke.

Rundt dem løp folk omkring som hodeløse høns. Alle ville ha den beste plassen i sin turistbuss eller kapre den første taxien. Som om de to døgnene de hadde til rådighet i London ikke var nok til alle, og de måtte albue seg frem til fish and chips, museer og shopping.

Men Herkules brydde seg plutselig ikke om å få sin ønskeplass; nest forrest i bussen. Han var nøye med hvor han satte seg hvis han kunne velge; ikke så langt frem at en bussjåfør eller guide kunne få det for seg å snakke med ham på turen, men såpass langt frem at han kunne se tilstrekkelig godt hvor de kjørte. Han håpet faktisk å kunne følge med på kjøreruten på sitt nyinnkjøpte kart, som nå lå øverst i plastmappen. Han trommet forsiktig på kartet og prøvde å overbevise seg selv om at alt ville bli bra selv om han satt på rad tre, fire, fem eller til og med bakerst.

For nå var plassen i bussen mindre viktig. Det som hadde fått Herkules til å rynke på øyebrynene og spenne kroppen litt ekstra, var Sarahs uttrykk «England, mitt elskede hjemland». Hittil hadde hun hver gang omtalt utfluktsmålet deres som «London», eller enda bedre «London, baby», og forandringen fikk Herkules til å gruble på årsaken til det.

Før han fikk ytret sin forundring, ble tankene avbrutt av en kjent stemme.

«Hallo der, Herkules! Du, hva kostet kartet ditt?»

Tommy Strand, gøteborgeren, sto plutselig ved siden av ham, med papegøyen Greta Den Annen i et bur i hånden. Han hadde lagt bak seg et stort antall dyr i sin levetid, og på cruiset deres hadde han eid både en tarantell og nå en papegøye. Herkules kunne ikke for sitt bare liv forstå hva fuglen hadde å gjøre på en storbytur.

Men Herkules var ikke den som la seg opp i andres saker, og syntes derfor at et kort «15,99» holdt til svar.

Tommy vokste en anelse. «Jeg kjøpte akkurat dette brukt av vakten Bill Steel. Fikk det for en femmer. Slå den, du Herkules! Der sparte jeg inn en hel halvliter pils i storbyen.»

Herkules nikket som bekreftelse, selv om han ikke hadde sjekket hva en pils kostet, for han ville neimen ikke kjøpe en og enda mindre drikke en. Nå holdt han enda hardere i plastmappen med nettopp sitt eget kart. Han visste at brukte kart kunne inneholde anslagsvis femten forskjellige bakterier og virus, og selv hadde han tenkt å holde seg frisk i London. Forkjølelser var ifølge hans oppfatning både ufresht og unødvendig. Når han hjemme i Luleå hadde måttet oppsøke Sunderby sykehus, hadde det hver uke vært av langt mer alvorlige grunner og en hel rekke slike. Han ville virkelig ikke ligge helsevesenet til byrde helt unødvendig, og særlig ikke i et fremmed land der han ikke visste om plasseringen av alarmknappen i forhold til sykehussengen passet hans korte armer.

Nei, sykehusene kunne han inspisere en annen gang.

Sakte gikk han gjennom skjemaet som han hadde friskt i minne. Bussen som Sarah hadde booket, skulle gå om 17 minutter, kjøre dem til Hotel Castle, og deretter skulle de tilbringe ytterligere 35 minutter i buss for å fraktes til dagens første museum. Herkules hadde pakket en lett lunsj som han kunne nyte på bussturen. Deretter kom dagen til å gå på skinner, og han ville få oppleve flere severdigheter enn han ville klart hvis han hadde ”gjort” London på egen hånd. Det eneste han ville måtte holde ut med, var Sarah Parkers interesse for sosialt samvær, men det hadde han på et merkelig vis begynt å venne seg til.

«Tror du noen kommer til å dø i dag, da?» sa Tommy. «Det virker jo som om folk rundt oss dør hele tiden.»

Herkules så på Tommy og forberedte et svar om at noen med sikkerhet ville dø rundt dem, ettersom det var et i høyeste grad relativt uttrykk. Derfor ville noen i mylderet av Londons vidstrakte bykjerne med all sannsynlighet dø mens de selv gikk rolig rundt på et museum i nærheten. Det fantes ingen definisjonsmessig begrensning for hvor langt termen «rundt» strakte seg. Bare fordi folk i sin alminnelighet uttrykte seg slurvete, betydde ikke det at Herkules måtte tilpasse seg.

Men … han visste at svaret «ja, noen kommer til å dø», ville skremme Tommy, så han holdt tankene sine for seg selv og sa i stedet:

«Vi får bare vente og se.»

Tommy ristet på hodet. «Det er jo nesten som om det hviler en forbannelse over skipet. En sånn gammel egyptisk en, som i Mumien. Du har vel sett den?» Uten å gi Herkules en sjanse til å svare fortsatte han: «Faen heller, folk dør jo som fluer!»

Herkules betraktet Tommy og trakk inn et dypt åndedrag gjennom nesen. Han kunne ikke være helt enig i den saken. Fluer var rent statistisk estimert å dø når som helst. De levde høyst i noen uker, så hele deres liv var praktisk talt en nær-døden-opplevelse. Men han var fullt klar over at på den korte tiden som var gått siden han gikk om bord, så var han blitt dratt inn i flere mordetterforskninger på cruiseskipet Princess Royal, og han syntes derfor at en helg i London ville føles uventet avkoblende. Det tok på kreftene å fange mordere.

«Det der med fluer …» begynte Herkules, men ble avbrutt av den klare stemmen ved siden av seg.

«Hør her, mine kjære favoritter!» sa Sarah Parker og så på dem med sitt kjempestore smil, som i dag virket enda større enn ellers. Øynene glitret om kapp med solens stråler, og hun tok et hardt tak om Herkules’ og Tommys skuldre, klemte dem inntil seg og fortsatte: «Jeg har en overraskelse til dere!»

Der kom det! Årsaken til hennes endrede benevnelse på besøksstedet.

På det korteste av øyeblikk fikk Herkules problemer med å puste, og ikke bare på grunn av frøken Parkers harde omfavnelse. Det han avskydde mest av alt her i verden, enda mer enn kroppskontakt, sterkt krydder og personer som ikke kledde seg praktisk, var overraskelser av alle slag. Han var til og med skeptisk og rent ut sagt uvillig innstilt til positive sådanne. Han foretrakk å alltid vite hva som skulle skje og når det skulle skje. Men slik var altså ikke frøken Parker.

Rent instinktivt prøvde han å rygge ut av det harde grepet hennes, men favntaket presset ham bare enda nærmere hennes svarte, krøllete hår og rosasminkede kinn.

«Overraskelse? Jaså? Jeg håper ikke utfluktene blir dyrere, da!» sa Tommy og klødde seg i den mørkebrune barten. «Og at jeg kan ta med Greta Den Annen.»

«Selvfølgelig blir det ikke dyrere, og ja, selvfølgelig skal Greta være med.»

Sarah sto og liksom vugget dem begge frem og tilbake på stedet. Tydeligvis totalt uberørt av overraskelsen som hang i luften som en renneløkken rundt halsen på Herkules.

«Unnskyld, frøken Parker, kunne du være så vennlig å forklare overraskelsesmomentet og hvordan det påvirker mine planer for dagen.»

Hun lo høyt og skingrende. «Du er virkelig herlig, Herkules. Selvfølgelig skal jeg forklare. Det viste seg at vi hadde en overbooking på den ordinære reiseplanen for London-besøket, så jeg tok meg friheten å velge ut to frivillige – og Greta – og nå har jeg skreddersydd en helt unik opplevelse til dere. Faktisk blir dette eventyret enda bedre enn det vi først hadde planlagt.»

Herkules kjente svetten samle seg i armhulene. Han svelget tungt, men munnen var så tørr at ingenting skjedde, og ingen av ordene han ville si, kom ut fra hans forsiktig åpne munn.

Dette kunne hun slett ikke gjøre! Han hadde etter nøye overveielse meldt seg på en svært godt planlagt og strukturert todagerstur. Han hadde ikke meldt seg på noen overraskende og unik opplevelse! Magen føltes med ett opp-ned og urolig, og hvem visste når han kunne få foreta et toalettbesøk nå som timeplanen var helt ny.

«Kunne du være så vennlig å informere oss om denne unike opplevelsen?» forsøkte han.

«Vi skal besøke et … slott!» sa Sarah og så på dem etter tur med overstrømmende entusiasme. «Et slott! Skjønner dere?»

«Jeg forstår termen ‘slott’, men nei», sa Herkules. «Jeg tror ikke det.» Ennå klamret han seg til en trygg følelse av fornektelse. Og den innebar at Sarah på et vis hadde misoppfattet saker og ting. «London-hotellet heter Hotel Castle. Det er kan hende det du mener?» sa Herkules.

Hånden hans knuget hardt om plastmappen, som om dens tydelige informasjon kunne teleportere ham til den riktige turistbussen. Den uten overraskelser og unike opplevelser.

Men Sarahs høye latter gjorde ham mer enn urolig. «Nei, Herkules, min gode venn. Vi skal til Winterbury Castle, det tar bare en og en halv time fra London sentrum, for å nyte naturen og et ekte engelsk slott.» Hun danset litt på stedet, så deretter på Tommy Strand og la til: «For den samme prisen, som sagt!»

«Inngår maten?» spurte han. «For det ville det gjort på London-turen.»

«Det er inkludert», smilte Sarah.

«Å, faen!» sa Tommy Strand og lyste opp. «Da går jeg kanskje i pluss, Herkules. Med tanke på det billige kartet og alt.»

Herkules lukket øynene et par sekunder. Det var ganske enkelt ikke nok energi i ham til å informere Tommy om at han aldri kunne gå i pluss ved å kjøpe ting.

«Det kommer til å bli så fint!» sa frøken Parker. «Vi skal få slappe av og spise kongelig for samme pris som utfluktene og det billige hotellet i city. Det kommer til å bli toppers! Jeg bare vet det. Kom, så går vi til minibussen der borte!» sa hun og begynte å trekke dem i hendene.

Herkules ble stående stiv. Bare fordi han hadde meldt seg på en tur, behøvde han ikke de facto stige på bussen hun siktet til, som ville føre til en helt annen utflukt. Nei, i stedet kunne han rimeligvis vende tilbake til cruiseskipet og sin planlagte hverdag der.

«Jeg velger i stedet å …» begynte han og forsøkte å rygge mot skipet, men da Sarah mistet taket i hånden hans, tok hun i stedet grep i regnjakken hans.

«Nei da! Du skal selvfølgelig bli med! Det kommer til å bli toppers! Jeg har hørt så mye fint om stedet. God mat, hyggelige aktiviteter, fantastisk natur …» fortsatte hun med tindrende øyne og sterke klyper.

«Nei!» jamret Herkules.

Han skulle tilbake. Koste hva det koste ville. Om hun så rev av ham regnjakken i forsøket på å få ham med, så skulle han denne gangen gå seirende ut av slaget. Selv om han måtte ofre regnjakken.

Maken til entusiastisk og giret menneske hadde han aldri møtt. Og faktum var at hun hittil hadde fått ham til å gjøre alt mulig som han egentlig ikke ville. Male en nakenmodell, eller i det minste vedkommendes krakk, delta i salsa, speeddating og filmkveld. Hun hadde alltid vunnet.

Men ikke i dag. I dag skulle han sette foten ned. Så Herkules påbegynte det omstendelig prosjektet med å kneppe opp regnjakken for å kunne skynde seg tilbake til skipet. En knapp, to knapper. Sarah Parker merket ingenting, bare fortsatte å snakke om det spektakulære slottet samtidig som hun trakk mer og mer i jakkeermet. Ville hun engang legge merke til at kun regnjakken fulgte med i stedet for ham selv? Nå ja, ikke engang hun kunne misse noe slikt.

Men da Herkules kom til knapp nummer tre som skinte så fint, kom han til å tenke på noe annet han hadde lengtet etter å se skinne. Og det var all krom på badet på lugaren.

Faderullan! Ordet skrek i Herkules’ indre da han kom til å tenke på skinnende krom. For plutselig sto det klart for ham at han slett ikke kunne vende tilbake til cruiseskipet. Han hadde nemlig bestilt ekstra grundig rengjøring på lugaren. Det skulle sørge for at ingen skadelige midd eller andre skadedyr kunne bygge bol der, og dessuten vaske vekk 91 % av alle bakterier. Ifølge brosjyren ville rengjøringen få alt av metall til å skinne. Men nå var det til liten glede, og Herkules sluttet å kneppe opp jakken.

Han måtte tenke raskt. Noe han egentlig avskydde.

Kanskje kunne han dra på sin egen utflukt? Men hvilket hotell ville ha et enkeltrom ledig på så kort varsel? Hva slags mat ble servert der? Han hadde akkurat inspisert Hotel Castles meny inngående og funnet fire retter som så ut til å kunne falle ham i smak. Hvem visste om han ville ha like stort hell et annet sted. Og hvordan skulle han klare å få til en like effektiv utfluktsplan som den Sarah først hadde satt sammen for dem?

Nå visste Herkules ikke om han skulle kneppe opp eller igjen regnjakken. Han så seg rundt, oppdaget kun én ledig drosje som en annen person allerede så ut til å skynde seg til. Turistbussene var fulle, og nå var sikkert rengjøringspersonalet iført gassmasker alt i gang med diverse rengjøringsmidler, så sterke at han måtte holde seg borte i minst ett døgn.

Da Herkules vendte blikket mot Sarah Parkers store smil og krusete hår, innså han at han på et vis likevel fikk en mer forutsigbar hverdag med henne, selv om den var forutsigbar i sin uforutsigbarhet.

Derfor lot Herkules Persson seg til slutt føre til minibuss 7 og en unik og overraskende helg på Winterbury Castle.

